### 16.    Beslutning om endelig vedtagelse af Lokalplan nr. 567 for et boligområde ved [adresse], Gørlev

**Åbent**

Sagsnr.: 326-2016-64884       J.nr.: 01.02.00           Dokumentnr.:
326-2018-15946

**Sagstype**

Beslutning.

**Resume og sagens baggrund**

Forslag til Lokalplan nr. 567 for et boligområde ved
[adresse] i Gørlev har været fremlagt i 8 ugers offentlig høring i perioden
17. november 2017 til 12. januar 2018. Der er indkommet ét høringssvar i
perioden. Sagen lægger op til udvalgets beslutning om lokalplanens endelige vedtagelse.

I henhold til delegationsplan for Teknik- og Miljøudvalget,
kan udvalget endeligt vedtage en lokalplan, hvor forslaget efter offentlig
fremlæggelse kan vedtages uændret eller med mindre justeringer.

**Indstillinger**

Chefen for Plan, Byg og Miljø indstiller
at:

1. Tillæg nr. 1 til
Kommuneplan 2017-2028 vedtages endeligt til offentlig bekendtgørelse.

2. Lokalplan nr.
567 for et boligområde ved [adresse] vedtages endeligt til offentligt bekendtgøres
med de mindre ændringer, der er beskrevet i sagsfremstillingen herunder.

3. Plan, Byg og
Miljø bemyndiges til at foretage nødvendige redaktionelle ændringer forinden
offentlig bekendtgørelse.

**Behandling**

Teknik- og Miljøudvalget.

**Sagsfremstilling**

Forslag til Kommuneplantillæg nr. 1 og Lokalplan nr. 567 for
et boligområde ved [adresse] (bilag 1) fremlægges med henblik på endelig
vedtagelse og offentlig bekendtgørelse. Med planforslagene er det hensigten at
skabe mulighed for et miljø- og bymæssigt attraktivt haveboligområde med
varierede parcelstørrelser og forskellige hustyper.

*Nyt nummerering af kommuneplantillæg*

Kommuneplantillæg ændrer rent teknisk nr. fra nr. 8 til nr.
1 da den nye Kommuneplan 2017-2028 i mellemtiden er blevet endeligt vedtaget og
er trådt i kraft, hvorved tillægget refererer til en ny kommuneplan. Der er
tale om en rent teknisk ændring, som ikke har indflydelse på planforslagenes
indhold eller gyldighed.

*Lokalplan*

Det er Lokalplanens formål at sikre:

· At området kan anvendes til boligformål med åben-lav bebyggelse i
op til to etagers højde,

· En by- og miljømæssig attraktiv udstykning og bebyggelse,

· At der etableres et offentligt rekreativt område med anlæg til
håndtering af regnvand, herunder grøfter og regnvandsbassin udformet som en
naturlig sø.

*Offentlig høring*

I forbindelse med den offentlige høring af planforslagene er
der modtaget ét skriftligt høringssvar (bilag 2). Høringssvaret er fra Miljøstyrelsen
og omhandler beskyttelse af Bilag IV arter i forbindelse med planlægning.

Administrationen har foretaget en vurdering af indvirkning
på bilag IV arter, (bilag 3). Konklusionen på denne vurdering er at:

*"Arter omfattet af EU-Habitatdirektivet vil ikke
blive påvirket negativt ved lokalplanen og dens virkeliggørelse, **såfremt det
sikres at ledelinjer opretholder deres funktion** i forbindelse med
indskrænkninger/ændringer af de nuværende løvhegn og beplantningsbælter."*

Administrationen anbefaler herefter, at lokalplanens § 8.9
tilføjes nedenstående tekst vist med *kursiv*:

"§ 8.9

Der skal være et plantebælte på mindst 5 meters bredde mod
[adresse], jf. Kortbilag 2. Hvis det eksisterende plantebælte nyetableres,
skal plantebæltet sammensættes af buske med en maks. Væksthøjde på 6 meter.

*Ved nyetablering af plantebælte mod [adresse] skal der
opretholdes en ledelinje for flagermus af den eksisterende bevoksning under
hele nyetableringsfasen, og indtil nyplantningen har nået en højde af ca. 6
meter. Alternativt kan eksisterende beplantning udtyndes på en sådan måde, at
der som minimum står én række af de eksisterende træer tilbage langs skellet
mod [adresse].*"

Lokalplanens redegørelse suppleres på side 14 i afsnit om
"Ubebyggede arealer", efter 1. afsnit nedenstående tekst vist med *kursiv*:

"*Plan, Byg og Miljø har foretaget en vurdering jf. §
7 i bekendtgørelse nr. 1383 af 26. november 2016, for at klarlægge om
planlægningen kan påvirke bilag IV arter i området i væsentlig grad. Det
vurderes at lokalplanområdets nuværende bevoksning fungerer som ledelinjer for
flagermus og det konkluderes at: "Arter omfattet af EU-Habitatdirektivet
vil ikke blive  påvirket negativt ved lokalplanens og dens
virkeliggørelse, **såfremt det sikres at ledelinjer opretholder deres funktion**
i forbindelse med indskrænkninger/ændringer af de nuværende løvhegn og
beplantningsbælter". Som følge heraf er der krav om opretholdelse af
ledelinjer i lokalplanens bestemmelser § 8.9.*"

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Forslag til Lokalplan nr. 567 for et boligområde ved [adresse] + screening og KP-tillæg | 326-2017-279163 |
| Bilag 2 - Bemærkninger til forslag til tillæg nr. 8 til [adresse] 2013-2024 samt forslag til lokalplan 567, vedrørende Bilag-IV arter | 326-2018-12997 |
| Bilag 3 - Vurdering\_af\_lokalplanlægning\_af\_Florvænget\_\_Gørle | 326-2018-18579 |